Αλκή Ορόκλινη

Η Αλκή Ορόκλινη ήταν κυπριακή ποδοσφαιρική ομάδα με έδρα την Ορόκλινη της επαρχίας Λάρνακας. Δημιουργήθηκε το 1979 ως Ομόνοια Ορόκλινης. Το 2014 μετονομάστηκε σε Αλκή Ορόκλινη. Μέχρι τον Απρίλιο του 2023 διατηρούσε ποδοσφαιρικό τμήμα, το οποίο ανέστειλε την λειτουργία του για οικονομικούς λόγους. Αποχώρησε από το πρωτάθλημα Β' κατηγορίας την περίοδο 2022-23 πριν καν να ολοκληρωθεί. Η ομάδα έχει κατακτήσει ένα πρωτάθλημα Β΄ κατηγορίας, ένα πρωτάθλημα Δ΄ κατηγορίας και ένα Κύπελλο Γ΄ κατηγορίας και Επίλεκτης κατηγορίας ΣΤΟΚ. Χρώματα της ομάδας είναι το μπλε και το κόκκινο.

 Η Ομόνοια Ορόκλινης ιδρύθηκε το 1979. Μέχρι το 2013 συμμετείχε στις διοργανώσεις της Ποδοσφαιρικής Ομοσπονδίας Ελεύθερης Περιοχής Αμμοχώστου (ΠΟΕΠΑ). Την περίοδο 2012-2013 συμμετείχε στον τελικό του πρωταθλήματος ένταξης 2013 όπου ηττήθηκε με 2-0 από την Ένωσις Κοκκινοτριμιθιάς. Εξασφάλισε ωστόσο τη συμμετοχή της σε πρωτάθλημα της Κυπριακής Ομοσπονδίας Ποδοσφαίρου (ΚΟΠ), συμμετέχοντας στη Δ΄ κατηγορία 2013-14. Τερμάτισε στην 11η θέση εξασφαλίζοντας την παραμονή της στη Δ΄ κατηγορία. Σε 28 αγώνες πέτυχε 10 νίκες, έφερε 4 ισοπαλίες ενώ δέχθηκε 14 ήττες. Πέτυχε 35 γκολ και δέχθηκε 46. Συγκέντρωσε 34 βαθμούς. Δεν δήλωσε συμμετοχή στο Κύπελλο Κύπρου Γ΄ – Δ΄ κατηγορίας 2013-14.Χρώματα της ομάδας ήταν το πράσινο και το άσπρο. Έδρα της ομάδας ήταν το Κοινοτικό Στάδιο Ορόκλινης. ΤίτλοιΠρωταθλήματα ΠΟΕΠΑ (5): 1992, 1994, 1999, 2006, 2013 Κύπελλα ΠΟΕΠΑ (6): 1993, 1994, 2006, 2010, 2011, 2013 Στις 10 Απριλίου 2014 η γενική συνέλευση της ομάδας αποφάσισε την μετονομασία της σε Αλκή Ορόκλινη. Η μετονομασία της ομάδας αποφασίστηκε λόγω της επιθυμίας του επιχειρηματία Άντη Λόπα, υποστηρικτή της Αλκής Λάρνακας η οποία αντιμετώπιζε δυσβάστακτα χρέη. Ο επιχειρηματίας επιθυμούσε να αναλάβει μια ομάδα χωρίς χρέη και αφού δεν μπορούσε να αναλάβει την Αλκή Λάρνακας, ζήτησε μετονομασία της Ομόνοιας Ορόκλινης σε Αλκή, ώστε να την αναλάβει και να προσπαθήσει να την ανεβάσει τα επόμενα χρόνια στην ανώτατη κατηγορία. Αξίζει να αναφερθεί ότι πολύ σύντομα μετά την μετονομασία σε Αλκή Ορόκλινη, η Αλκή Λάρνακας διέλυσε το ποδοσφαιρικό της τμήμα (το οποίο είχε δημιουργηθεί το 1948). Ωστόσο, σε καμία περίπτωση δεν υπάρχει κάποια διασύνδεση μεταξύ των δύο ομάδων καθώς δεν πρόκειται ούτε για ενοποίηση ούτε για συγχώνευση. Νομικά η Αλκή Λάρνακας με την Αλκή Ορόκλινη δεν έχουν καμία σχέση.Ως χρώματα της νέας ομάδας υιοθετήθηκαν τα χρώματα της Αλκής Λάρνακας, δηλαδή το μπλε και το κόκκινο. Το έμβλημα που επιλέχθηκε μοιάζει σε μεγάλο βαθμό με το έμβλημα της Αλκής Λάρνακας ενώ χρησιμοποιεί και το προσωνύμιο «Αθάνατη» που ήταν και το προσωνύμιο που χρησιμοποιείτο για την Αλκή Λάρνακας. Στην πρώτη συμμετοχή της ως Αλκή Ορόκλινης κατέκτησε το πρωτάθλημα Δ΄ κατηγορίας και προβιβάστηκε στην Γ΄ κατηγορία. Την επόμενη περίοδο τερμάτισε στη δεύτερη θέση του πρωταθλήματος Γ΄ κατηγορίας και προβιβάστηκε στη Β΄ κατηγορία. Ισοβαθμούσε με την πρωταθλήτρια ομάδα αλλά υστερούσε στην ισοβαθμία. Παράλληλα κατέκτησε το Κύπελλο Γ΄ κατηγορίας και Επίλεκτης κατηγορίας ΣΤΟΚ 2015-16. Στην πρώτη της συμμετοχή στο πρωτάθλημα Β΄ κατηγορίας, την περίοδο 2016-17, κατάφερε να εξασφαλίσει την άνοδο της στην Α΄ κατηγορία, για πρώτη φορά στην ιστορία της, πέντε αγωνιστικές πριν την ολοκλήρωση του πρωταθλήματος. Μερικές αγωνιστικές αργότερα κατέκτησε και το πρωτάθλημα Β΄ κατηγορίας.Την περίοδο 2017-18 αγωνίστηκε για πρώτη φορά στην Α΄ κατηγορία. Στο πρώτο ιστορικό παιχνίδι της (19 Αυγούστου 2017) κέρδισε εκτός έδρας τον Εθνικός Άχνας με 0-1. Η ομάδα κατάφερε να παραμείνει στην Α΄ κατηγορία τερματίζοντας στην 11η θέση.Την περίοδο 2018-19 υποβιβάστηκε για πρώτη φορά στην ιστορία της. Ο υποβιβασμός ήρθε στον τελευταίο αγώνα όταν δέχθηκε γκολ στις καθυστερήσεις χάνοντας τον αγώνα από τη βασικότερη αντίπαλη της, την Ένωση Νέων Παραλιμνίου. Η Αλκή είχε ισοβαθμήσει με άλλες δύο ομάδες, αλλά υστερούσε στην ισοβαθμία. Την περίοδο 2019-20 η Αλκή συμμετείχε στη Β΄ κατηγορία 2019-20. Λόγω της Πανδημίας του κορονοϊού το πρωτάθλημα αρχικά ανεστάλη και στη συνέχεια διεκόπη. Την περίοδο 2020-21 τερμάτισε στην πέμπτη θέση του πρωταθλήματος Β΄ κατηγορίας. Η έδρα της Ομόνοιας Ορόκλινης ήταν το Κοινοτικό Στάδιο Ορόκλινης. Η Αλκή Ορόκλινη τις πρώτες δύο περιόδους ύπαρξης της με αυτή την ονομασία χρησιμοποιούσε ως έδρα το Κοινοτικό Στάδιο Ορόκλινης. Τις περιόδους αυτούς η ομάδα αγωνιζόταν στη Δ΄ κατηγορία και στη Γ΄ κατηγορία. Ακολούθως, με τον προβιβασμό της στη Β΄ κατηγορία και στην Α΄ κατηγορίας, χρησιμοποιεί ως έδρα το Στάδιο Αμμόχωστος Επιστροφή. Πρωταθλήματα Β΄ κατηγορίας (1): 2017 Πρωταθλήματα Δ΄ κατηγορίας (1): 2015 Κύπελλο Γ΄ κατηγορίας και Επίλεκτης κατηγορίας ΣΤΟΚ (1): 2016 Ποδόσφαιρο στην Κύπρο Προφίλ Ομόνοιας Ορόκλινης στην ιστοσελίδα της ΚΟΠ Προφίλ Αλκής Ορόκλινη στην ιστοσελίδα της ΚΟΠ Αλκή Ορόκλινη στο Facebook